《送赵承之官满还朝》
宋代·苏过

先君昔论交，士为天下服。同升顾周行，岁晚逢吏部。

俱怀丘明耻，共弃夫子恶。君方汗血驹，早就凌云赋。

千里不难到，乃愿伯乐顾。怀谒来中山，自许相如慕。

荆州一得见，意已轻万户。我时望膺门，通达愧文举。

顾兹豪杰人，骥尾失早附。蹉跎二十年，尘满并州路。

班荆话畴昔，堕泪发垂素。中郎真有子，尽以功名付。

文章盖馀事，刚茹柔不吐。聊从两油幕，谩借将军箸。

笑谈出羽檄，横槊纵奇句。吾闻明天子，赫赫张治具。

网罗到岩穴，况子籍其誉。镌功燕然山，行有千载遇。

岂宜山谷中，尚使骐骥骛。请缓三径归，执笔太史柱。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。